जनशताब्दी से औरंगाबाद की यात्रा मात्र 2 घंटे की है। जिस होटल में मैंने कमरे का आरक्षण करवाया था। वहां मैंने फोन लगाने की कोशिश की। यह तय करने के लिए कि होटल की टैक्सी समय पर मुझे ले जाने के लिए स्टेशन पहुंच जाए। वहां से होटल और वापसी के समय स्टेशन छोडऩा काम्पलीमेंट्री था। डिजिटल इंडिया का ढोल बजता रहा लेकिन होटल से संपर्क नहीं हो सका। मेरी सीट के आगे बैठे सज्जन भी परेशान थे। उनके मोबाइल पर भी बात नहीं हो पा रही थी। वैसे, यात्रा में कई बार नेटवर्क न मिलना बहुतों का सामान्य अनुभव है। औरंगाबाद स्टेशन के प्लेटफार्म पर उतरते ही एक ट्रेवल एजेंसी के सज्जन ने अपना कार्ड मुझे पकड़ाकर कहा- 'सर, दूसरों से सस्ती बेहतर सेवा देने की मेरी गारंटी है।' मैंने कहा, 'होटल पहुंचने के एक घंटे बाद फोन पर बात करूंगा। अभी तो यह बतलाइए कि रविराज होटल तक पहुंचाने का कितना लेंगे? उन्होंने अपने एक बंदे को पुकारा और मुझसे कहा- 'सर, हमारी टैक्सी से ही जाइए। केवल तीस रुपए में।'